De la saisine dou mur de Suson. Nos, Richart de Montmorot, bailliz de Dyjon, faisons asavoir a touz ces qui verront et ourront ces presentes letres que Jacques de Pomart ay reconnuy par devant nos et par devant mon signour le duch de Burgoygne que au tans que il estoit bailliz de Dyjon, par devant nos, que mit en saisine et en pasible teneure les freres prachaours de Dyjon dou mur qui est derrier chies aus outre la riviere de Suson encontre la maison Guillemot de Maille, bourjois de Dyjon. Et cum li diz Guillemoz lour a hust percié lou devant dit mur, nos avons revestuez les devant diz freres prachours dou devant dit mur en has gardant en lour dite saisine et avons fait repparoillier lou devant dit mur par lou maour de Dyjon, et avons fait a amender au devant diz freres l’outrage que lour estoit faiz de lour mur percier. Et a delivrer ces choses furent present Symonoz, maires de Dyjon au tens de lours, et Haymonoz li prevoz et des eschevins et des bourjois de Dyjon plusours. Ou tesmoignage de ces choses nos avons mis nostre seel pendant en ces presentes letres, donées l’an de grace mil et dous cenz et quatre vinz et VII ou mois de decembre.